Lisbeth Bech Poulsen (SF), 2012-05-29:
»Retten til et bedre liv« er titlen på vores nye udviklingsstrategi.
Det er vores ambition, når det kommer til vores internationale udviklingssamarbejde.
Vi vil bekæmpe fattigdom med rettigheder.
Menneskerettighederne står centralt i strategien, ikke bare som mål i sig selv, men også som en nøgle til at åbne statsapparater, til at omfordele samfundsressourcer og ikke mindst til at skabe stærke civilsamfund.
Da jeg for et par måneder siden var i Uganda med andre af Folketingets medlemmer, oplevede jeg en række af de udfordringer, der kendetegner et land, der modtager udviklingsbistand: Uorganiserede kvinder sad på bjerge af kaffebønner og sorterede dem, mens deres børn kravlede omkring.
De var daglejere og havde ingen rettigheder.
Der var udstødelse af seksuelle minoriteter, stor fattigdom og ulighed.
Men jeg mødte også kvinder, der takkede for dansk støtte til deres lokalpolitiske arbejde, dommere, der havde været i Danmark for at lære at forbedre deres retssystem, og homoaktivister, der bad mig hilse ministeren og sige tak for økonomisk støtte til deres oplysningsarbejde for at skabe mere tolerance og bedre livsvilkår for de udsatte.
Det er eksempler på, hvordan vi gør en forskel.
Et land, hvor kvinder ikke indgår som en aktiv del af udviklingen, går glip af en vigtig ressource.
Samtidig viser erfaringer os, at hvis kvinder opnår kontrol med husholdningens økonomi, bliver der flere penge til at opfylde børnenes behov for mad, sundhed og uddannelse.
Vi skal som land have en meget klar og tydelig stemme, når det gælder den undertrykkelse, som halvdelen af befolkningen i mange lande lever under.
Det er folk, der lever uden skolegang, med færre eller ingen rettigheder og med seksuelle og voldelige overgreb som et livsvilkår.
Arbejdet for kvinders rettigheder er et helt centralt element i at sikre en retfærdig udviklingspolitik.
I SF er vi også begejstrede for det stærke fokus på en grøn og bæredygtig vækst, som strategien lægger op til.
Det siger sig selv, at en rettighedsbaseret tilgang må bakkes op af en offensiv og bæredygtig vækstpolitik.
Det kræver økonomisk vækst over flere år at bekæmpe fattigdommen.
Dertil kræver det en nogenlunde ligelig omfordeling.
Det er sværere at stemme eller organisere sig, hvis man må gå sulten i seng eller mangler tag over hovedet.
Men samtidig må vi også være realistiske med hensyn til det øgede pres på naturressourcerne og klimaet, som følger af væksten.
Derfor er det alfa og omega, at den grønne vækst fremmes inden for områder som vand og energi, hvor dansk knowhow kan bidrage til en bæredygtig udvikling.
En øget indsats for demokrati og deltagelse står centralt i strategien.
Det er ikke så underligt, når vi nu har fået en rettighedsminister.
Med det arabiske forår rejste en hel region sig mod deres diktatorer.
Det er ikke slut, og det er ikke til at sige, hvad resultatet bliver, men det var og er et billede på, at ingen mennesker noget sted på jorden vil acceptere et liv uden grundlæggende frihedsrettigheder.
Det skal vi støtte op om ved at fremme ytringsfriheden og de kritiske medier, der kan holde magthaverne ansvarlige, og ved at støtte op om udviklingen af stærke civilsamfund og folkelige organisationer.
Det handler også om opbygning af retssamfund og retfærdige og gennemsigtige skattesystemer.
Endelig skal vi understøtte retten til faglig organisering, for at arbejderne selv har mulighed for at gå op imod økonomisk udnyttelse og farlige arbejdsvilkår i overensstemmelse med ILO's konventioner.
Menneskerettighederne er universelle, udelelige og indbyrdes forbundne.
Menneskerettighederne er også lighedsskabende og omfordelende i positiv forstand.
Ved at sikre flere børns skolegang og flere kvinders overlevelse i barselsengen og ved at sikre arbejdsrettigheder omfordeler vi velstand og velfærd.
Lige så vigtigt er det, at vi omfordeler magt og indflydelse til dem, der ikke før havde en stemme.
I bogstaveligste forstand er retten til at stemme, ytre sig og organisere sig grundlæggende menneskerettigheder, der ikke er alle forundt i dag.
På SF's og egne vegne har jeg været meget glad for samarbejdet med ministeren og Folketingets øvrige partier i processen om strategien.
Jeg vil også gerne sige tak til de organisationer, der har leveret input, kritik og gode ideer til strategien.
Det er et rigtig godt og ambitiøst stykke papir, som vi kan være stolte af.
Nu skal det have kød og blod, og vi er allerede godt i gang.
Vi har i dag i salen enstemmig vedtaget lov om internationalt udviklingssamarbejde.
Jeg glæder mig til det videre arbejde.